《松云歌》
明代·释宗泐

境公开轩幽涧湄，青松白云相对宜。朝看白云松上起，暮看白云松下归。

松云无情岂相恋，几度天风吹不散。忽如眠鹤乔松巅，又似游龙挂松半。

月明仙侣下瑶台，翠葆素车空外来。冰髯玉貌照山泽，停骖弭节相徘徊。

有时林间暂分隔，松自青青云自白。若人定起閒怡情，倚槛无言山寂寂。

作者简介：（1317—1391）明僧。浙江临海人，俗姓周，字季潭，名所居室为全室。洪武中诏致有学行高僧，首应诏至，奏对称旨。诏笺释《心经》、《金刚经》、《楞伽》，曾奉使西域。深究胡惟庸案时，曾遭株连，太祖命免死。后在江浦石佛寺圆寂。有《全室集》。